Cesarhanmun/geonobi-data huggingface dataset:
地名: 始興 (京畿道, 縣（令）)
年: 1814.0

○禮曹, 以各式年京外忠、孝、烈狀報政府, 分等抄啓。 忠臣旌閭秩。
                【京居故學生李興植, 辛未西賊時, 從其兄祜植, 郭山任所及賊突入奮罵遇害。】
              孝子旌閭秩。
                【京居故府使沈養之, 故庶尹丁志德, 故良人池道榮, 故副正申韺, 故都正黃運祚, 贈敎官李復運, 故學生韓光益, 故童蒙愼根秀, 水原府故正言崔道文, 故進士崔受復, 積城庶人李厚孫, 鎭岑故士人柳東爀, 全州故士人趙大壽, 延安故官奴李昌梅, 安邊故學生柳仁淸, 咸興故學生朱欽烈。】
              孝婦旌閭秩。
                【豐川閑良朴震杓母崔姓, 原州故業儒李童錫妻金氏。】
              烈女旌閭秩。
                【京居故士人申錫殷妻愼氏, 故士人沈宅模妻李氏, 故將仕郞朴敬植妻郭氏, 故學生李明誠妻韓氏, 故學生趙旭永妻洪氏, 故出身徐命俊妻金姓, 故學生李羲龜妻兪氏, 故學生南秉憲妻徐氏, 故通德郞鄭昇燠妻李氏, 士人愼師一妻元氏, 故學生許晩妻李氏, 士人權仁壽妻李氏, 故學生尹佐烈妻李氏, 開城府故士人林景立妻朴氏, 故副司果劉順龍妻張氏, 水原府故下吏羅繼述妻朴姓, 故旗牌官朴奎淵妻兪姓, 始興故學生柳最寅妻金氏, 永平故學生金學禮妻成氏, 陽川故士人權攸妻丁氏, 公州贈參判崔相奎妻文氏, 淸安故士人洪在範妻金氏, 天安故良人白東齊妻崔姓, 臨陂故士人趙益淳妻金氏, 金堤故士人李晩得妻朴氏, 光州故閑良吳次培妻白姓, 法聖故閑良宋允之妻朴姓, 古阜故士人李始采妻柳氏, 大丘故士人李咸厚妻尹氏, 永川故良人朴千億妻崔姓, 聞慶故士人鄭渭妻申氏, 英陽故士人李壽延妻李氏, 居昌故士人卞東賢妻李氏, 靈山故學生裵允徽妻權氏, 昌原故業儒朴擎天妻裵氏, 慶州故士人崔宗白妻鄭氏, 楊口故學生鄭橒厦妻朴氏, 洪川故士人閔建洙妾李姓, 安峽故學生李㫼妻李氏, 春川故士人崔瑞妻李氏, 海州故士人李尙祖妻梁氏, 黃州故士人安得濟妻金氏, 瑞興故閑良嚴東延妻吳姓, 義州故士人白允希妻趙氏, 成川故學生金大白妻金氏, 故學生洪尙一妻朴氏, 順川故學生李昌國妻金氏, 嘉山故學生金仁識妻吳氏, 安北兵營吏金錫履妻金氏, 厚州鄕人元光華妻姜氏, 鏡城故學生玄啇枻妻鄭氏。】
              孝女旌閭秩。
                【大丘故士人李咸厚兩女兒。】
              忠臣贈職秩。
                【居昌故監務李智活, 端宗遜位, 棄官自靖者也。 溫陽故士人姜玳, 戊申逆變, 倡義討賊者也。 晋州故義兵將許國柱, 倭變倡義入守晋陽者也。 慶州故奉事白
                  以昭, 倭變倡義丁酉戰亡者也。 慶山故參議張夢紀, 倭變倡義殉節於唐橋之戰者也。】
              孝子贈職秩。
                【京居故通德郞金義集, 故學生尹恒東、李羲龜、南鏽, 水原府故士人金星烈, 開城府故士人韓道奕、禹得龍, 富平故衛率南淵, 洪陽故進士李彪, 藍浦故通德郞李基商, 報恩故僉知黃遇河, 故士人宋保相, 沃川故士人鄭利濟, 鎭岑故士人李乘, 牙山故士人朴履和, 長興故士人趙碩泰, 全州故郡守李汝忠, 興陽故士人秦聖夏, 羅州故士人羅尙紀, 彦陽故進士徐錫麟, 金山故士人曺世龍, 安義故學生愼守沉、知禮故學生李衒績, 晋州故學生鄭鉉毅, 安東故生員申光集, 平海故士人黃命圭, 洪川故士人閔光魯、閔百珍, 春川故學生韓德祚, 海州故士人金百源, 長淵故士人白鴻儀。】
地名: 始興 (京畿道, 縣（令）)
年: 1832.0

○禮曹, 以各式年京外忠、孝、烈狀報政府分等抄啓。 孝子旌閭秩。
                【京居故奉事金載健, 故學生尹滋榮, 水原府故嘉崔一晃, 開城府故進士全聖賓, 故武及第文基永, 故士人文尙穆、李瀁春, 公州故府使閔鎭綱, 鴻山故士人康世郁, 燕歧故士人柳始采, 谷城故士人安孝天, 咸平故士人安鳳胤, 全州故士人崔性全, 善山故嘉善姜允河, 安東故進士金正根, 三嘉故士人金時卿, 橫城故士人徐繼聖, 兔山故學生朴泰謙, 白川贈參議李益采, 平山故學生徐景裕, 平壤故士人金得南, 其弟得昌, 咸興故學生朴尙裕, 故五衛將李光福, 慶興閑良鄭陞九, 安邊故士人崔鎭弘。】
              孝女旌閭秩。
                【南平故士人吳柱學女十二歲兒。】
              孝婦旌閭秩
                【京居故校理李允謙妻趙氏, 春川故士人林壽崗妻金氏, 海州故士人吳載顯妻李氏。】
              烈女旌閭秩
                【京居故通德郞許澍妻柳氏, 故及第申弼朝妻李氏, 故士人李寅衡妻林氏, 故學生柳昶妻李氏, 故學生蔡東秀妻權氏, 故輔德李敬參妻申氏, 故學生金履休妻李氏, 故進士李鍾九妻南氏, 水原府故士人宋洛秀妻鄭氏, 江華府故劉聖弼妻李氏, 開城府故士人林挺㠎妻林氏, 故學生高命巖妻金氏, 故士人張漸秀妻李氏, 牙兵崔重玉妻裵姓, 高陽故士人兪益煥妻李氏, 故士人鄭遂觀妻李氏, 龍仁良人崔在寬妻金姓, 金浦故學生梁鍾五妻安氏, 始興故學生張錫泰妻李氏, 永平故士人金義孝妻李氏, 南陽故士人尹惟懋妻洪氏, 安山故士人李昹永妻柳氏, 長湍故士人朴壽泓妻黃氏, 竹山故士人崔學周妻權氏, 公州故士人李晶遠妻吳氏, 故生員韓得衍妻朴氏, 西原故士人宋一琦妻鄭氏, 洪州故士人李鵬浩妻金氏, 槐山故士人李獻圭妻朴氏, 牙山故學生金昌漢妻姜氏, 光州故士人朴性立妻李氏, 古阜故士人金允文妻李氏, 故士人李文邦妻盧氏, 故士人金瓚榮妻宋氏, 同福故貢生吳時炫妻金姓, 扶安故士人金豐夏妻朴氏, 泰仁故士人金道益妻權氏, 高山故士人鞠致權妻任氏, 南平故士人吳柱學妻金氏, 羅州故士人鄭榮裕妻廉氏, 綾州故士人裵舜祐妻吳氏, 安義故士人林翰臣妻朴氏, 咸陽贈參判權壽龍妻姜氏, 慶州故士人金聲極妻孫氏, 晋州故士人曺玧妻李氏, 大丘故鄕吏李恒彦妻洪姓, 故士人鄭匡一妻宋氏, 善山故業儒朴元澤妻朴姓, 三嘉故士人金時卿妻鄭氏, 禮安故士人李晩徽妻李氏, 安東故鄕吏金昌裕妻徐姓, 狼川故閑良張豐薰妻朴姓, 平海故幼學南泰陽妻車氏, 洪川故士人朴潤亨妻朴氏, 故學生李根鳳妻宋氏, 橫城故士人徐繼聖妻盧氏, 贈參議徐禮元未筓女, 故士人鄭俊濟妻金氏, 原州故士人崔允濟妻李氏, 黃岡故士人洪泰奎妻趙氏, 故士人趙錫瑨妻安氏, 谷山故士人金璘錫妻孫氏, 海州故士人申在一妻金氏, 故士人李時龍妻鄭氏, 故士人全時潤妻金氏, 江界故良人李泰龍妻朴姓, 義州故士人李大洽妻韓氏, 故士人獨孤籌妻崔氏, 泰川故士人金圭佰妻白氏, 价川故士人金利徵妻金氏, 平壤故士人朴道常妻李氏, 成川故士人李黯錫妻張氏, 德源故士人康履琥妻鄭氏, 北靑故學生鄭泰邦妻安氏, 穩城故良人金景佐妻張姓, 安邊閑良申益愼妻李姓, 故士人崔鎭弘妻鄭氏, 咸陽故士人朴昌建妻金氏, 厚州故士人許任妻崔氏, 洪原故士人金允恒妻姜氏。】
              節婦旌閭秩
                【益山故士人蘇全妻閔氏, 慈山
                  朴氏女。】
              忠婢旌閭秩
                【三陟私婢昌分。】
              忠臣贈職秩。
                【蔚山故通政李應春, 其子故訓鍊正承金, 倭變時父子倡義, 應春戰死於開雲浦, 承金多効功績者也。 三嘉故副正金蘭孫, 倭變時倡義戰死於鳳城山下。 梁山故學生鄭好仁
                  倭變時, 入聖廟抱五聖位板而出, 因被俘, 在獄九年終不屈老也。】
              孝子贈職秩
                【京居故僉知崔尙裕, 開城府故士人韓泰鎭、洪禹績、全氣大、韓敬儀, 陽城故學生徐命埰, 麻田故進士鄭贇, 陽智故學生高履明, 加平故學生朴廵, 龍仁故學生吳命喆, 驪州故參奉具圭錫, 長湍故士人李德潤, 安城故士人兪漢佑, 溫陽故士人金命性, 文義故士人金秋鎭, 燕跂故士人柳始明, 天安故士人李弼亨, 韓山故通德郞閔鈺, 其子故士人深, 木川故士人柳疇錫, 靈光故士人辛錫, 南原故學生李文冑, 古阜故士人金道器, 萬頃故士人任命恒, 故進士南宮&#x255AD;, 金堤故士人趙裕德, 長城故士人邊相賢, 全州故部將李馨遠, 故士人金運德, 安東故士人金始器, 故將仕郞申晫, 安義故士人林翰臣, 河陽故士人裵爾仁, 晋州故士人曺命勲, 尙州故學生成泰柱, 金山故處士李議峻, 春川故士人林壽崗, 原州故學生李漢傑, 海州故士人朴瑞東, 金川故士人沈景之, 長淵故學生姜翊周。】
地名: 衿川 (京畿道, 縣（令）)
年: 1418.0

○宣旨: "衿川、果川二縣, 加定水夫, 以諸司奴婢居江邊者充之, 以典農寺奴婢給諸司。"
地名: 衿川 (京畿道, 縣（令）)
年: 1425.0

○戶曹啓: "敬奉傳旨, 將京畿救弊條件, 具錄如左。 一, 䆃官署納京畿各官田稅細粳米一百三十七石, 收於民間, 其弊不小。 東籍田所收粳米, 足以周給一年祭享所用, 西籍田每年所收稻, 不下五千八十石, 輸於留後司國庫。 請將西籍田所收, 令所屬奴婢二百九十一口舂作細粳米, 納于䆃官署, 其民間所納田稅, 以造米收納所居官, 以除其弊。 一, 各道義盈庫納眞油元數三百四十六石, 今見在三百五十石六斗, 一年所用不過一百四十九石十三斗, 請減京畿所貢八石一斗三升。 一, 山蔘、桔萸之貢, 奉常寺一百七十二石, 沈藏庫二百三十石六斗, 國用二百石, 又有加納六百五十二石。 請除加納。 一, 各道長興庫納草席五千一百四十八張, 見在六千三百四張, 一年所用, 不過二千二百十六張, 請除京畿所貢四百八十張。 一, 各道一年軍器監納休紙元加定之數, 共一千七百五十卷及一千二十斤, 見在一千九十五卷及一萬四千一百八十斤, 一年所用, 不過二千三百七十三卷及一千二十斤。 請減京畿所貢二百三十卷。 
                【古文書不用者, 俗謂之休紙。】
               一, 楮貨印出時所用笤箒一百柄, 請減之。 一, 司僕寺分養國馬, 不問各官田丁多少分送。 緣此田丁數少各官, 自八月至翼年三月, 柴草備辦, 喂養苦歇不均。 且其老病不用馬匹, 亦令分養, 徒費國料未便。 請自今馬匹分田丁多少, 量宜分養。 其老病不用馬匹, 勿令分養, 竝皆放賣。 一, 京畿各官船材罕有, 因此納站船隻, 皆於民間收價貿易, 一船之價, 或米五六十石, 爲弊莫甚。 請自今改納後, 舊船除納司宰監, 還給其官放賣, 補添船價, 以除民弊。 若其舊船, 守令用於他處, 依律論罪。 一, 衿川小縣之地, 置牧場二處, 非徒築場之弊, 馬匹逃逸, 踏損穀田, 民受其弊, 請除一處。 一, 典廐署、禮賓寺爲羊猪料, 於高陽縣, 皆置農場, 其種子口糧之費多, 而所收反少。 且其所收, 皆以縣民輸之, 如或虧欠, 隨卽追徵, 此實他邑所無之事, 而本縣獨受其弊, 請除縣民, 令兩司奴子輸轉。 一, 高陽縣屬碧蹄驛東別館行廊、新宴廳等項間閣, 緣用散材, 草蓋造成, 每於使臣來時, 以各官軍人, 鳩集修補, 積年巨弊。 請於農隙, 以留後司及近處空閑革去寺社材瓦修補, 他餘各站, 亦從此例。 一, 金嶺道旣差察訪, 請大小使臣迎送, 依七站例, 加定日守迎送, 毋煩各官人吏, 以革其弊。 一, 氷庫所入材木、藁草、松枝等雜物, 請每年畢頒氷後, 別氷庫則繕工監官員, 內氷庫則內侍別監, 請臺撤取, 分其用不用, 其可用者藏之, 以爲來冬之用, 其不用者, 送於東西窰, 仍將不用之數, 移于京畿, 依數改納, 以除管掌之人濫用之弊。 一, 今復立沈藏庫, 全委養蔬, 請除京畿各官所納及奴婢身貢紫花菜。 
                【鄕名到阿里】
              "
地名: 衿川 (京畿道, 縣（令）)
年: 1431.0

○禮曹啓: "京畿
              衿川住戶長莊美, 父歿未幾, 母又歿, 連守墳, 一日一歠粥, 朔望致祭, 至今不廢。 交河縣住黃檿父母沒, 連六歲守墳, 蔬食歠粥, 寢苫枕塊, 哭泣不輟。 陰竹縣住尹珠, 其父得疾, 專身不遂, 不離側奉養, 及歿, 擗踊哭泣, 廬墓三年。 兪賁父歿守墳, 泣血三年, 未嘗見齒。 金均母歿, 織屨編茵, 賣以爲食, 廬墓三年, 又三年不廢朔望之奠。 川寧縣住安六孫年十一父歿, 廬墓三年。 陽智縣住韓信事父母盡愛敬, 父歿守墳, 不廢朝夕之奠, 哀慼三年。 高陽縣住生員洪伊年過四十, 不求聞達, 不離親側奉養, 雖難繼之物, 盡力求索以獻。 楊州府住前訓導申安善年方五歲父歿, 奉母孝養, 及母死, 合葬于父墳, 三年不出洞口, 朝夕朔望奠兩墳如一, 不作佛事, 鄕黨敬信。 原平住及第李孟畯妻文氏年二十一夫亡, 守信凡三十年。 全羅道
              全州記官李貞年十二母歿, 抱屍哀呼, 晝夜不輟, 居于殯側, 親自炊爨, 以供朝夕, 守墳三載。 茂珍郡記官金羅年九歲母歿, 廬于墳側, 以終三年。 南原府住姜一遇年十六母歿, 守墳三年, 以禮終制。 龍安縣住高天桂, 己亥年征對馬島時, 代父以行, 被虜拘留, 至庚子年乃還, 父已死, 行喪三年, 養其母盡孝。 茂珍郡住船軍李實妻年十四, 擧家瘟疫, 隣里不通, 母及兄俱歿。 女與其父藁葬於外, 父又歿, 女呼天擗地, 以槽掩葬父屍, 晝夜不離。 疫氣旣息, 乞貸邑里, 先葬父母, 後葬其兄。 全州住參軍鄭尙周妻金氏年二十六夫亡, 隨夫母以居, 年逾八十, 孝養無違。 康津縣住生員金适妻金氏, 年二十五夫亡, 不離姑側, 奉養至誠, 愈久不衰。 慶尙道
              慶山縣住孫日宣, 家有疫疾, 父歿未期, 母又歿, 人皆畏避。 日宣親負屍藁葬, 朝夕哀哭, 遂同穴而葬, 歠粥面墨, 盡心致奠, 以終三年。 寧海府住朴龍, 無奴僕, 産業至貧, 父歿葬訖, 廬于墓, 不顧生産。 大丘郡(任)
                〔住〕
              船軍朴得春, 家貧無賴, 母死守墳, 歠粥擔石。 至騎船之期, 則賣田雇人, 以代其役, 遂終三年。 永川郡住散員金學文事親孝, 得四時新物, 必先獻父母, 父歿身係船軍, 未得恒居墳側, 番上則戍海, 番下則守墳, 薦時食一如生時。 忠淸道
              稷山縣住食醫崔子雲, 母歿守墳三年, 朝夕哭泣, 親執炊爨。 父專身不遂, 臥床者七月, 子雲親自湯(樂)
                〔藥〕
              , 灸之得差, 猶不離側, 盡心孝養。 洪州住陳謹, 年方十歲父歿, 哀痛過情, 及母死, 廬于墓側, 朝夕哀呼。 大興縣住朴近妻郭氏, 年二十六夫死, 斬衰三年, 祥禫之後, 不歸其家, 侍舅姑側, 紡績織紝, 以供衣服, 親調甘旨以奉養。 保寧縣女甘勿伊年三十九夫亡, 服衰三年。 服闋, 母及兄弟欲嫁之, 匿不從, 隨子以居。 舅死, 又喪三年, 母死, 又喪三年。 公州住金叅妻朴氏年十八夫亡, 親備朔望之奠, 以終三年, 隨舅氏以居, 盡心奉養者, 今四十三年。 溫水縣住姜訥妻年二十五夫亡, 母欲奪志, 不從, 守節至今。 泰安郡住金洽妻若信年三十三夫亡, 服喪三年, 隨舅姑盡孝養, 及舅姑歿, 又行三年喪, 至今守信。 平安道
              安州住魯思點, 父歿守墳三年, 朝夕哭奠, 負土成墳。 上項孝子節婦內, 未蒙褒賞者, 依他例復戶; 孝子才堪從仕者, 量才敍用。" 從之。
地名: 衿川 (京畿道, 縣（令）)
年: 1444.0

○甲寅/視事。 上謂左右曰: "今盜賊興行, 是予不能制民之産, 使之失所故也, 予甚愧焉。 往日, 卿等議弭盜之方云: ‘三犯竊盜, 勿論赦前, 置於法。’ 予觀隋史, 有二人共盜一瓜, 置之於死。 且古者刑亂國用重典, 其於盜賊, 固當用重典矣。 然《大明律》, 乃高皇帝參酌古制, 以爲萬世通行之法。 且《唐律疏議》, 盛唐之制, 而極爲詳明。 觀此二律, 未有勿論赦前之文, 豈可輕改律文而殺人乎? 然律文未見有赦後三犯之語, 則竊疑律文之意, 無乃本勿論肆赦之前後, 而我國特未之詳也? 若不如是, 則蓋刑罰不可無, 用刑亦不得已也。 我國用刑, 一依律文, 然一人死刑, 猶心有所不忍, 況可忍改律文而多殺人乎? 當更議重刑以懲之也。 曩者鄭淵爲刑曹判書時, 啓: ‘若勿論赦前, 則死者頗多。’ 予深然其言。 且丙辰丁巳年間, 多有死刑, 承旨許詡知刑曹, 常加刻慮, 予亦留意, 生活者甚多。" 右參贊權踶啓: "臣之農莊, 在衿川縣, 其里人無慮二十餘戶。 賊盜里人牛, 不二三年, 農牛殆盡。 臣又聞忠淸道
              忠州一家有夫婦獨居者。 夜, 賊盜牛以去, 其家知之, 畏其遇害, 且慮後日之患, 遂不敢言, 亦未得訴於官。 賊盜暴橫, 至於此極, 若不早圖, 則其漸甚可畏也。 蓋高麗時, 全羅、忠淸、慶尙三道, 寇賊盛行, 乃至興兵勦滅之。 又冠岳奴軍之賊, 父老至今傳言。 臣前此但聞才人禾尺爲盜賊矣, 今則賤(肄)
                〔隷〕
              商販者, 皆化爲賊, 竊彼而賣此, 竊此而賣彼, 其黨布散中外。 我朝屢頒赦宥, 賊徒預料恩赦, 尤恣爲盜賊, 以聖上欽恤之意, 固所不忍。 臣等竊念宜當早圖, 勿使滋蔓。 若不早圖, 悔無及矣。" 上曰: "不可預料後日之事而輕用重典也。" 禮曹判書金宗瑞啓: "臣聞故慶城府使金厚妻居於兎山, 夜群盜四十餘騎突至圍之, 或拔劍, 或持杖脅厚妻妾奴婢, 盡奪財産, 遂擊殺婢子。 如此之類頗多, 必將爲末流之患, 請勿論赦前科斷。" 上曰: "今年七月頒赦時, 政府啓: "赦文稱竊盜外。" 予然其言, 但其時事出悤悤, 又懼天變嚴重, 竟未敢焉。 然赦者, 乃人君盪滌前日之罪惡, 與之更始, 其竊微物者, 竝不赦宥, 無乃不可乎?" 踶又啓: "赦文稱竊盜外, 則臣意盜賊稍自弭矣。" 右副承旨朴以昌啓: "臣聞頃者盜賊聞朝廷勿論赦前三犯處死之議, 稍自寢息, 今復盛矣。" 上曰: "盜賊雖聞此言, 其効不應如此之速也。" 刑曹參判黃致身啓: "今有一見囚賊, 一月之內, 盜殺馬三匹、牛二頭。 以此觀之, 竊慮民間牛馬, 將殆盡矣。 盜賊雖被斷跟, 後乃復續, 不以爲畏, 朝經赦宥, 夕爲盜竊, 略不懲艾。" 上曰: "斷跟者, 果有復續乎? 然則我國之人, 無乃不知斷跟之法歟? 古有投畀有北之語, 則古亦罪重者, 流之遠地。 今盜私物者, 亦計贓, 以贓之多少, 定罪之輕重, 以至杖一百流三千里何如?" 踶又啓: "雖流三千里之外, 非久還逃, 盜賊如舊, 流之遠方, 無益於弭盜也。" 上曰: "雖皆還逃, 其往來之間, 亦已苦困矣。" 踶曰: "我國之地最遠者, 莫如兩界。 境連虜地, 彼皆無賴之徒, 使居于此, 亦可畏也。" 戶曹判書鄭苯啓: "虜地但隔一江, 若渡江投虜, 則非小事也。" 上曰: "濟州, 四方環海, 無相往之所, 流之濟州何如?" 苯對曰: "濟州, 産馬之地, 我國良馬, 皆出於此。 若盜賊聚居于此, 盜殺牛馬, 則亦不可也。" 大司憲李堅基啓: "昔者着皮鞋者鮮少, 今人人皆着, 故皮價湧貴, 盜牛馬者益多。" 上曰: "不得已用皮則固難禁也。" 上又曰: "予思盜賊黥面之法, 貧窮之民, 偶一竊盜被黥面, 則無所容迹而益致貧窮矣。 予甚憐之, 欲停此法, 何如?" 踶對曰: "盜賊, 非必貧民, 皆豪富强勇者也, 略無可憐也。" 苯啓曰: "臣家前有富人, 近日逮繫刑曹, 籍其家産。 臣家僕隷往見之, 盜賊時器械, 不可勝計矣。" 上曰: "予當更思弭盜之方, 卿等亦與議政府六曹熟議以聞。" 仍謂苯曰: "常慮漕轉之事, 未得其要。 前年平安漕轉, 予甚難之, 然賑民事急, 不得已而爲之, 乃致覆沒。 今尹得洪漕轉在十月上旬前, 則無敗覆之患, 然或有敗沒之時, 予以謂在人謀之不善也。" 苯對曰: "敗船之狀, 時未覆訖, 臣未得其詳。 然臣亦竊料凡敗船者, 皆於大海之中, 則實非人謀之可及, 率皆泊於浦口而致敗, 則誠如聖敎在人謀之不臧也。" 上曰: "今凡干漕轉之事, 卿悉皆監掌措置。"
地名: 衿川 (京畿道, 縣（令）)
年: 1460.0

○兵曹啓: "諸道諸驛革丞置察訪, 或幷一二三四道爲一道。 然驛路遼遠, 不得以時巡視。 且乘馹往來者, 謂爲一道, 不計遠近, 馳過數日程, 人馬俱困, 其弊不貲。 請以京畿及下三道諸驛量遠邇分道, 以京畿
              重林道所管仁川府
              重林驛ㆍ慶新驛、衿川縣
              盤乳驛、陽川縣
              南山驛、通津縣
              種生驛、富平府
              金輪驛、安山郡
              石谷驛, 同化道所管水原府
              同化驛ㆍ靑好驛ㆍ長足驛、南陽府
              海門驛、陽城縣
              加川驛、安城郡
              康福驛, 良才道所管衿川縣
              良才驛、廣州
              樂生驛、龍仁縣
              駒興驛ㆍ金嶺驛、竹山縣
              佐賛驛ㆍ分行驛、利川府
              阿川驛ㆍ吾川驛、陰竹縣
              留春驛ㆍ無極驛, 摠二十三驛合爲一道, 稱京畿左道, 以京畿左道察訪掌之。 忠淸道
              成歡道所管稷山縣
              成歡驛、天安郡
              新恩驛ㆍ金蹄驛、木川縣
              延春驛、淸州
              長命驛, 日新道所管公州
              日新驛ㆍ廣程驛ㆍ唯鳩驛ㆍ丹平驛ㆍ敬天驛、連山縣
              平川驛, 增若道所管沃川郡
              增若驛ㆍ加禾驛ㆍ土禾驛ㆍ順陽驛ㆍ化仁驛、懷德縣
              田民驛、永同縣
              會同驛、報恩縣
              原巖驛ㆍ含林驛、黃澗縣
              新興驛, 栗峯道所管燕岐縣
              金沙驛, 摠二十二驛合爲一道, 稱成歡道, 以增若道察訪掌之。 利仁道所管十驛、金井道所管十二驛、時興道所管五驛, 稱利仁道, 以本道察訪仍舊掌之。 栗峯道所管淸州
              栗峯驛ㆍ雙樹驛ㆍ猪山驛、鎭川縣
              台郞驛ㆍ長楊驛、文義縣
              德留驛、淸安縣
              時化驛, 連原道所管忠州
              連原驛ㆍ丹月驛、延豐縣
              安富驛ㆍ新豐驛、陰城縣
              用安驛ㆍ坎原驛、槐山郡
              仁山驛, 黃江道所管淸風郡
              黃江驛ㆍ水山驛ㆍ安陰驛、丹陽郡
              長林驛ㆍ令泉驛、永春縣
              吾賜驛、堤川縣
              泉南驛, 摠二十七驛合爲一道, 稱栗峯道, 以京畿、忠淸右道察訪掌之。 全羅道
              獒樹道所管二十五驛內, 南平縣
              廣里、吾林兩驛割屬永保道, 永保道所管二十驛內, 長城縣
              (丹嚴驛)
                  〔丹巖驛〕
                
              、茂長縣
              靑松驛割屬蔘禮道。 慶尙道
              安奇道所管寧海府
              寧陽驛ㆍ柄谷驛、盈德縣
              酒登驛ㆍ南驛, 長守道所管淸河縣
              松羅驛、興海郡
              望昌驛、迎日縣
              大松驛、長鬐縣
              大峯驛、慶州
              朝驛ㆍ六驛, 黃山道所管慶州
              奴谷驛ㆍ仇於驛、蔚山郡
              富平驛ㆍ肝谷驛, 摠十四驛合爲一道, 稱松羅道, 新置察訪掌之。 幽谷道所管十九驛、長守道所管十二驛合爲一道, 稱長守道, 以本道察訪仍舊掌之。 金泉道所管十六驛、沙斤道所管十五驛合爲一道, 稱沙斤道, 以本道察訪仍舊掌之。 召村道所管二十五驛、自如道所管十三驛合爲一道, 稱召村道, 以本道察訪仍舊掌之。 黃山道所管十驛、省峴道所管十五驛合爲一道, 稱黃山道, 以本道察訪仍舊掌之。 昌樂道所管七驛、安奇道所管十二驛, 合爲一道, 稱安奇道, 以本道察訪仍舊掌之。" 從之。
地名: 衿川 (京畿道, 縣（令）)
年: 1473.0

○刑曹啓: "衿川囚私奴亡吾之, 慶源流配後逃亡罪, 依《大典》斬, 妻子屬殘驛奴婢。" 命減死。
地名: 衿川 (京畿道, 縣（令）)
年: 1474.0

○刑曹三覆啓: "衿川囚私奴崔上佐、無叱知、崔石同, 刼徐君子、金生家强盜罪, 律該斬不待時, 依受敎, 妻子永屬所在官奴婢。" 從之。
地名: 衿川 (京畿道, 縣（令）)
年: 1476.0

○禮曹啓: "京畿
              衿川居私奴卜萬妻良女春德、忠淸道
              韓山居船軍崔衆妻良女貴非等, 皆一産三子, 請依例各賜米豆幷十碩。" 從之。
地名: 衿川 (京畿道, 縣（令）)
年: 1486.0

○乙未/受常參, 視事。 左承旨尹殷老將義禁府啓: "本啓學生李仁彦奸母之妹具氏産兒罪, 律該絞不待時。" 從之。 又啓刑曹啓本: "衿川囚私奴者叱同奸其主前萬戶金碩祖妾女仁非罪, 律該斬待時。" 從之。 又啓刑曹啓本: "定州囚軍人金卯山與弟貴存、官奴中云ㆍ內隱同結儻, 偸正兵崔貴馬二匹, 轉賣唐人罪, 依《大典》絞待時。" 從之。
地名: 衿川 (京畿道, 縣（令）)
年: 1504.0

○命禁府堂上、刑房承旨坐當直廳, 推問淨祀婢石乙非曰: "廢懷陵時, 爾有所犯, 其直言之。" 又傳曰: "白氏及豆大凌遲, 權貴人墓撤去石物, 令改葬, 使之低微。 石乙非之罪甚重, 堅囚于獄。 遣副修撰李希輔、內官一人于衿川
              白氏墓; 校理沈貞、內官一人于楊州
              豆大墓, 皆乘急傳, 監白氏、豆大剖棺斬屍之狀。"
地名: 衿川 (京畿道, 縣（令）)
年: 1505.0

○王問承政院曰: "自昔帝王, 莫不有燕遊之所。 隋有汾陽, 唐有驪山, 至於前朝, 亦有長源, 高麗詩人, 有綠楊閉戶八九屋, 明月捲簾三四人之句。 詠其辭則其麗景奇致, 千載之後, 悠然可想。 今藏義門外, 山明水麗, 眞一叚奇境, 欲樹禁標, 構離宮數十間, 以爲假息之地, 其與議政府, 議圖形以進。" 領議政柳洵等啓: "上敎允當。" 自是東北, 自廣州、楊州、抱川、永平, 西南抵坡州、高陽、陽川、衿川、果川、通津、金浦等地, 刷出居民五百餘戶, 徙內需司奴子以實之, 立標四隅, 濫入者棄市, 樵牧之道絶矣。
地名: 衿川 (京畿道, 縣（令）)
年: 1541.0

○己卯/憲府啓曰: "幸學, 勸勵儒生, 固是美事, 但今年凶荒, 近古所無。 都下阻飢, 一布之直, 僅給數升。 凡爲弊事, 一切停罷。 此命一下, 遠方韋布, 希望僥倖, 雲集京師, 其弊無窮, 請停。" 答曰: "如啓。" 又啓曰: "司醞署令李璨, 衿川農莊蓄穀, 爲典守奴子所偸, 因此作謀, 欲勒取民財, 以所偸之穀, 虛張其數, 寄置某某民家納招事, 刦誘奴子, 因呈狀起訟, 闌囚村民。 且有一民來謁, 璨以其奴子所偸之穀, 亦寄置其家, 刦勑拘繫房內, 搆飾呈狀之際, 其民刦威, 以其田地, 成文贈納。 此事, 觀察使林百齡, 時方推閱其奴子及事干等, 一一供招。 李璨所爲, 極爲無狀, 不可一日在朝列, 請速罷黜。" 如啓。
地名: 衿川 (京畿道, 縣（令）)
年: 1562.0

○甲午/藥房提調沈通源、元混問安, 後仍啓曰: "伏聞上有心熱, 常患間發。 宜防微杜漸, 以絶其根抵也。 養心, 不獨專主藥餌, 頣養心神, 常懷和平, 則自然無虞矣。" 答曰: "予以不敏, 叨承丕緖, 萬機浩繁, 常思無逸, 心熱間發, 而今請頣養心氣, 常使平和之論甚當。 防微杜漸, 絶其根抵之言, 亦當。 若欲使予心氣和平, 則其要莫如先擇眼前使令之輩, 無一邪人, 雜於其間也。 予觀禁中, 有一宦竪, 性本褊狹, 不能察事, 頻致上怒。 心熱之不永止, 未必不由於如此之人。 所當逬諸遐裔, 使上心和平, 禁庭安靜也。" 仍傳于政院曰: "近年以來, 宦寺之輩, 恭謹者少, 褊狹者多, 不能察任, 易致上怒。 爲下不敬, 爲臣不忠, 莫甚於此。 所當痛治也。 前內侍府尙帑南世敬, 本以狹隘之人, 濫陞高秩, 固當敬謹之不暇, 而前爲都掌膳時所任之事, 多不如式, 所失甚重, 故今夏命黜。 卽宜下歸本鄕, 而潛往衿川其奴子家, 伺聽京奇, 陰試上意。 且召還之後, 將自有定規之事, 阻當御膳之物, 又致震怒。 不忠君前, 上有心熱, 亦未必不由於如此之人。 所當逬諸遐裔, 以安上心, 以靜禁庭也。 遠竄事, 義禁府傳敎。"
                【世敬召還後, 適都掌膳有闕, 上令世敬權總其任, 而自內偶命賜膳于戚里, 世敬不能稱上意。 上大怒, 卽以御筆列其罪過, 以示內侍府周泰文、全潤屋, 告于御醫, 使提調啓請治罪, 而御醫等見之驚怪, 走報通源及混, 故日晩始來。 通源以爲: "此事雖或出於上意,然豈可遽信其類所訴, 輕爲入啓乎?" 逡巡不敢發。 上密問以何故不啓, 御醫卽告通源等, 通源等猶以爲難, 乃啓防微杜漸之意, 上始下玆敎。 前年秋上亦嘗怒諸宦, 書其罪, 招御醫示之, 欲治罪, 旣而得解。 ○上性剛明, 待宦寺略不容貸, 常於禁中, 少有違慢, 輒加詰責, 至用箠楚, 但自患心熱, 喜怒不常, 朝罰夕賞, 夕罷朝敍, 宦寺以此逆揣上心, 不甚畏憚。 常眷一小宦, 使之寢處在側, 賞賚無節, 至發內帑, 買購居舍, 又擇才慧者, 使習聲伎。 丁蕃亦以善解音樂, 尤被竉倖, 官至二品。 李樑用事時, 上每令蕃, 往來其家。】
地名: 衿川 (京畿道, 縣（令）)
年: 1592.0

○司諫院啓曰: "全羅道防禦使郭嶸, 自變生以後, 每以逗留爲得計, 無一番勇往力戰之勞。 龍仁之戰, 望風先走, 其罪不可貸。 至於高敬命之戰死也, 約會而不赴, 趙憲之戰死也, 聞急而不援。 南方之人, 莫不痛惋, 欲食其肉。 前後失誤之罪, 當伏軍律, 而尙保首領, 物情皆憤。 請命拿鞫, 依律定罪。 近來附賊交通之人, 中外非一, 至如間諜探候等事, 無不如意, 至爲寒心。 臣等竊聞, 大殿別監鄭應世, 凡軍機之事, 通于其父希俊, 希俊通于其壻孝仁, 孝仁以內贍奴子, 時在京城附賊, 衿川縣監稱號者也。 所係非輕, 不可不嚴鞫。 請鄭應世拿鞫, 窮推定罪。" 上曰: "鄭應世, 依啓, 郭嶸, 問于備邊司。"
地名: 衿川 (京畿道, 縣（令）)
年: 1619.0

○己未四月初二日乙卯戶曹啓曰: "食貨者, 王政之所先, 蓄儲者, 生民之大命, 周官嚴九府之法, 王制重九年之積, 誠以權輕稱重, 約盈濟虛, 寔有國者之不可一日而不講者也。 古之欲富國者, 必盡山澤之利。 我國銀鑛, 處處有之, 而採之不博, 地有遺利, 雖有許採之令, 而愚下之民, 不知吹鍊之法, 且畏官罔其利(, 所以不敢也)。 今宜募取匠役, 設施於京城便近如衿川等地, 官不取利, 使之自食其功, 俟其敎習, 然後分遣四方産銀之處, 博採收稅, 則其利甚廣, 而國有所利矣。 且我國銅鐵, 雖非所産, 而倭奴所貢, 歲不下數萬斤, 國內民家, 亦或多藏銅器, 今宜設局鑄錢, 準定其價, 許令通用, 凡賜予之物, 貿易之價, 先以緡錢計給, 而賦稅徵納, 亦以緡錢, 嚴立私鑄之法, 以防奸細之徒, 廣布流行, 如泉無壅則穀帛, 專衣食之資, 而國不至於貧乏矣。" 答曰: "依啓。 採銀事, 各別着實議處。" 

○己未十月初四日癸丑新設右邊捕盜廳啓曰: "省峴察訪林堜, 去九月二十九日下直, 以掃墳事, 過富平、衿川地境, 三十日初昏, 岐川邊賊儻持弓矢、刀、槍, 馬匹卜馬, 盡數奪取, 奴子二名, 亂斫斬頭, 林堜則僅以身免, 還到城外云。 京城至近之地, 官員行裝奪取, 人物二名殺害事, 極驚駭。 本廳方聞見跟捕, 而一過
              請下諭該道, 期於措捕之意, 敢啓。" 傳曰: "允。"
地名: 衿川 (京畿道, 縣（令）)
年: 1719.0

○旌褒孝行節義人。 平澤私婢千芩、沔川學生李性一、淸州士人李命煥妻申氏、木川士人金天揆、平澤私婢賤生、鎭川士人李熺、順天軍人金今先妻金氏、靑陽民韓道東妻崔氏、報恩幼學具爾極、平山士人洪萬昌妻金氏等十人, 以孝行貞節, 旌其閭; 唐津私奴同立ㆍ私婢莫芝、扶餘禁衛軍吳成安、唐津御營軍金斗尙、寧邊官奴四軍、順安寺奴弼柱等六人, 以孝行免役; 平山進士閔采萬、通德郞李時煥等二十五人, 以孝行忠義贈職; 松禾村民車成弼、衿川私婢二貞等四十一人, 以孝行貞節復戶; 沃溝村童金善文、价川村女善香等三十七人, 以孝行貞節, 賜物有差。
地名: 衿川 (京畿道, 縣（令）)
年: 1726.0

○藥房入診。 診訖, 都提調閔鎭遠曰: "宗廟修改時, 網巾帳外面帳, 依聖敎, 以新易舊, 其舊燒火, 例也, 而此是今春所備, 雖因濕氣, 其色暫渝, 本體如新。 今若仰體祖宗身衣澣濯之德, 洗濯改染, 用於日後修改, 似無未安之端矣。" 上曰: "意則好矣, 而大禹惡衣服而致美乎黻冕。 祭時所着, 猶且致美, 況神座所排之帳乎? 旣退還用, 事體未安矣。" 鎭遠曰: "聞各室帳新備, 戶曹貢價, 至銀子二千餘兩。 仰體祖宗崇儉之德, 浣染改用, 臣意則終未知其不可矣。" 上不許。 都承旨鄭亨益曰: "臣於忠州歸路, 歷見領議政鄭澔, 則江上風高, 草屋蕭然, 應門無人, 只有小孫應接。 在朝家優禮之道, 似有惠養之道矣。" 上曰: "古亦有此例否?" 鎭遠曰: "故相臣李元翼, 居在衿川, 而淸貧特甚, 仁廟命自官造給草堂, 至今猶存云矣。" 上曰: "位至大臣, 而淸貧如此, 聞甚感歎。 依李元翼故事, 添造若干家舍, 劃給本邑寺奴婢各一。"
地名: 衿川 (京畿道, 縣（令）)
年: 1744.0

○上引見大臣、備堂, 命停摠戎廳巡操, 以所屬邑多赴陵役故也。 又敎曰: "今番改修之役, 莊陵後初也。 因追慕躬審童事都監之役。 幸行供給, 一時幷擧, 畿甸窮民, 豈不困也? 目覩其困, 若無恤民之政, 此豈仰體昔年之意? 旣問畿伯, 抄奏十二邑。 今年還上軍餉新耗, 一幷蕩減。 楊、高之民奉諸陵寢, 尤宜示恤。 山城軍餉, 特爲折半捧留。" 命拿問前東萊府使鄭履儉, 履儉裨將, 與公木監官田雨章、金潤河、朴泰碩等, 潛賣各邑下納米一千五百斛, 換錢六千緡, 私自分用, 取其半, 使雨章等料理彌縫。 而其餘米太, 雨章等或濫費或偸食, 前後入給於倭者, 只一百七十餘石。 至是事發, 新府使金漢喆狀請雨章等罪, 領議政金在魯曰: "雨章等三人, 同惡相濟, 皆犯極罪。 幷宜梟示境上, 以勵邊人。 履儉裨將, 欺瞞主帥, 擅用公貨, 亦不可無罪。 亦宜拿致京獄, 刑推定配。" 右議政趙顯命曰: "事係交隣, 亦關邊情, 不可不嚴懲。 宜一幷梟示。 而履儉亦難免不察之罪。" 上曰: "裨將, 卽府使之耳目爪牙, 豈可身犯此等事乎? 今幷與其裨將而梟示之, 然後邊人知懼矣。" 顯命曰: "請令道臣, 更査以聞, 履儉亦宜先罷後拿。" 上從之。 後因本道道臣査啓, 梟田雨章等, 其餘絶島爲奴, 履儉竄于衿川。 仍命前後府使犯科者, 限十年摘發勘律。 顯命又曰: "向以江界馬尙事, 請移咨而聖上難之矣。 追後詳聞, 所謂皇標, 卽康熙時給邊民, 使之出入禁山, 採蔘納稅者。 而今之馬尙, 皆山東偸採之民, 而無官標者也。 此輩鹽醬糧米, 必資我國奸民, 兩國交界無人之地, 彼此奸民往來交通, 不知早晩生出何樣事變, 豈非可慮者乎? 丁未辱咨中, 有 ‘此後倘有非類越境生事, 而朝鮮不能禁戢, 則當爲議處’ 之語, 此事彼若知覺, 必爲詰責之端, 其將何辭而對之? 宜先飭道臣、邊臣, 依昨年例把守四郡境, 俾無彼此奸民踰越交通之弊。 移咨彼中以爲, ‘丁未咨意嚴重, 不敢不用心防守, 而此輩皆稱, 我往我境, 非爾所知, 肆然沿流, 往來如市, 畢竟生事邊門, 獲戾大邦, 勢所必至, 乞加禁斷’ 云, 則辭理明直, 可無後慮。" 在魯曰: "聖上每慮自我先發, 或致辱國, 而此是彼國亂民, 而彼之所欲禁者也。 因事發覺, 則辱國尤可慮, 莫如先爲移咨, 以報形止。" 從之。 淸國新改奏皇太后、皇后表文式, 送于我, 而我國本無表奏皇太后、皇后之例, 大臣請以此意回咨, 上可之。 敎曰: "昔漢
              文詔, 以 ‘因山爲陵, 裁令流水’, 心常慕之。 然欲法堯、舜, 當法祖宗, 何效於漢? 我太宗朝, 四方石前一片, 特作二片, 我聖祖除屛風石, 可謂嗣王之準法。 逮于我聖考, 陵上石物, 特命倣厚陵制, 至矣儉德, 猗歟盛矣。 爲人子者, 於爲先之道, 豈敢欲稍減, 而今因改修封陵高圓, 亦倣厚陵制而行之, 是亦繼述之意也。 然其時下敎若此, 而當初封陵之時, 比象設其亦稍間, 此亦監蕫臣子有所不敢者。 於懿陵雖倣庚子制度, 安知此後歲月寖久, 不無漸高漸大之弊? 此後嗣王所重之心, 先於繼述, 亦豈無高大之弊耶? 吁! 果若此也, 是薄於前而厚於後也, 中夜興思, 不覺瞿然。 不可不因此時而永爲定制。 噫! 人子報本之道, 永久爲先, 豈在於一時觀美乎? 此後園陵制度, 象設規模一遵此制無加尺寸, 而他日爲子孫者, 意過尊崇, 不遵此式, 是豈孝乎? 予又因此而有下敎者。 昔年厚陵奉審之奏, 已有覺悟者, 今番諸陵奉審, 亦有默量者。 遊石及下磗石, 猶非厚陵之制也, 此後則亦宜從厚陵之制爲之事, 定式儀註, 以爲永垂來後之道焉。" 在魯曰: "向日宗臣之疏請入耆社, 而大抵人君之入耆社, 乃降屈也, 非榮耀也。 群下頌禱之忱, 方期千萬年。 今聖壽纔踰五十, 豈可遽以耆老之號, 加之於君父乎? 臣等之心, 誠有所未忍也。 我朝列聖, 惟太祖、肅廟入耆社。 而至若太宗、世宗、世祖、中宗、宣祖五六聖寶籌, 亦踰五旬而皆不入, 此所謂吾先君莫之行也。 且殿下前後屢下不忍聞之敎, 爲今日臣子, 豈敢以耆老二字, 歸之於聖上乎? 姑待六七年議之未晩也。" 上曰: "方纂《續大典》, 而耆老司條中, 將漏當宁二字, 予有感焉。 雖以卿等言之, 外任先生案父子繼書, 則豈不貴乎? 且己亥以後, 則不可謂吾先君莫之行也。 欲書名耆帖者, 只欲追踵故事而已, 豈求作物外閑人乎?" 顯命曰: "殿下每下苦心之敎, 雖臣下賜几杖, 則亦爲奉朝請, 此臣等所以尤不敢奉承也。" 上大笑曰: "此則卿言過也。"
地名: 衿川 (京畿道, 縣（令）)
年: 1781.0

○衿川按覈御史李夔復命: "韓宗雲正法, 命周、命就、宗完等, 分等勘斷。" 義禁府啓: "罪人申耆, 擬勘當否, 問議于大臣, 則領議政徐命善以爲: ‘申耆恇㤼逃竄, 擅離官守, 果如臺臣所論, 而取考《大明律》, 擅離官職役條有曰: 「避亂因以在逃者, 杖一百罷職。 役不敍所避事重者, 各從重論。 註曰: 「避亂在逃者, 各從所犯重罪科之。」 今申耆所犯, 適符於避亂在逃之文。 該府之擬以徒年, 蓋亦取從重論之意也。 請依該府議處施行。’ 右議政李徽之、判府事鄭弘淳議同, 恐無從重更擬之律云。" 判曰: "城不陷, 而身先死, 不但義無所據。 況有衙吏謀殺之變, 而若使官長, 坐受其刃, 則有係綱常, 重辱朝廷。 爲申耆者, 避爲當, 不避爲不當。 耆之擅離官守, 非逃也, 特避耳。 借使拚死守土, 如趙苞者處之, 計無出此。 但耆也, 乘醉決獄, 獄不報使, 違制用棍。 棍又非時。 始因徑情之擧, 竟致昧弱之誚。 始則妄率, 終亦壞損。 執此而擬勘, 容或無怪。 斷之曰逃竄, 得不太重? 臺疏中, 請以守土者棄官逃走之律論, 而按律令, 守城而棄去者斬。 註曰: ‘不固守棄去, 不分陷與不陷’云云。 然則耆, 可當此律乎? 予則曰大不然。 官奴造變, 尙有三省之法。 吏奴差殊, 縱不會鞫, 豈可與其吏, 混置重辟乎? 臺疏論列, 實關後弊。 大臣獻議, 極其的確, 依初律決放。"
地名: 衿川 (京畿道, 縣（令）)
年: 1787.0

○己巳/時, 久霖江漲, 衿川士人李在榮, 溺於江。 其兩奴冒死爭投洶濤中, 終至胥溺, 而互相抱持, 幾死猶不釋, 適有乘舟者, 救而竝拯之。 道臣以聞。 上曰: "其捨命爲主之誠意, 無間死生。 在朝家敦勵之義, 不可以常賤, 因以泯沒。 私奴述而同等, 特令給復。"
地名: 砥平 (京畿道, 縣（監）)
年: 1476.0

○捕盜將李陽生自忠州來復命曰: "忠州、陰竹、竹山之境愁里山、驪州
              剛金山等處, 賊徒屯聚甚衆, 臣等勢弱且無甲胄, 鋒不可當, 但捕十人, 分囚忠、驪二州。 臣等在彼聞賊火民家入, 射傷數人, 所過原州、砥平之間, 民不聊生。 臣亦庶幾爲賊所刺, 賴任得昌僅脫, 此賊率皆權聰奴也。" 命召權聰, 傳曰: "卿之奴奸(究)
                〔宄〕
              如此, 何以不禁?" 聰對曰: "固有之, 臣亦嚴禁, 然逃匿不見, 且非臣之奴者, 亦稱臣奴, 若盡捕以鞫, 可辨矣。" 傳曰: "豈不能制其奴? 須盡心密捕, 以除民害。" 尋御宣政殿, 引見李陽生, 敎曰: "年前野人寇理山, 不若此盜之攻殺也, 況以吾民害吾民, 尤可憎也。 搜捕之方, 何以則得宜?" 都承旨玄碩圭啓曰: "李陽生言: ‘忠淸道守令置警守於要路以備盜。 然賊計兇狡, 先自知之, 雖置警守, 何益? 且把守者廢農, 亦可慮也。’ 亟罷警守, 從便追捕, 何如?" 上曰: "卿言甚是。 其令罷去。" 陽生歷陳群盜橫熾之狀, 仍啓曰: "剛金山卽權聰親墓所在, 聰之奴居其側者, 無慮數百, 依山結幕, 不耕不織, 晝獵夜寇, 一聞搜捕, 輒匿山中。 今橫熾之賊, 皆此徒也。" 碩圭曰: "臣意聰亦不得辭其責。 聞聰常以脯與布貨酷徵於奴, 無以應之, 常刦掠以塞其求。 聰佯爲不知而受之, 其與世所謂窩主者, 何以異哉?" 上曰: "縱其奴使爲盜, 聰過矣。 但以戚里之人, 姑容之, 後若如是, 罪實難原。 其以是敎之。"
地名: 砥平 (京畿道, 縣（監）)
年: 1600.0

○乙巳/兩司合司啓曰: "前兵曹判書洪汝諄, 特一戾氣所鍾, 陰險猜忌, 貪婪縱恣, 乃其平生題目, 其所長, 則攻擊搏噬, 傷人害物而已。 主兵僨事之罪, 開釁網利之狀, 姑置勿論, 請以近日擅國亂政者言之, 脅制東銓, 恣行兇臆, 姻婭親戚, 布列中外。 如李忠可之林川, 李得可之長淵, 尹堅鐵之堤川, 宋裕祚之殷栗, 梁思行之稷山, 鄭應鐸之臨陂, 鄭休復之高城, 李慶祿之砥平, 李慶祚之保安, 洪泳之橫城, 洪澯之監役, 除拜於數月之內。 臣等耳目所未及者, 亦不可一二計。 銓曹, 一國之公選, 而旣以具義剛爲郞, 又欲以權縉次義剛, 洪湜次權縉、尹宖, 欲使朝家政柄, 不歸於其親, 則必歸於其黨, 其無忌憚, 可以知矣。 嘗欲圖台鼎, 而山海不許卜相, 故百計搆捏, 思所以中傷之, 及鄭琢爲相, 則急於自爲, 使尹宖不議於公席, 而自家通簡以劾之。 自古大奸巨猾, 擅弄威福, 未有如汝諄者也。 若使汝諄, 久據朝著, 益肆其手段, 而醞釀其禍胎, 則必至於主勢日孤, 權柄下移, 國事有不可言者矣。 旣遞之後, 安坐其家, 日聚私黨, 搆成網打之章, 使權縉書之, 嗾一無賴, 假儒名以呈之, 其欺君父陷士類, 此其肝肺之已露者也。 三司章上之日, 道路相慶, 朝野懽呼, 翰苑、太學之書, 四館、六部、殿中各司之疏, 相繼而上, 人心之共憤, 衆怒之齊發, 於此可見, 而聖明之必欲曲全者, 抑何意歟? 以一汝諄之故, 而離一國之心, 激難犯之怒, 是可謂快示好惡之正乎? 至如尹宖, 則有人類難容之惡, 爲一世所棄者久矣。 發迹權門, 遽通淸籍, 入臺之日, 輒肆獰險。 李慶千嘗言其隱慝, 則加以惡名而擊之, 朴慶新偶論其所失, 則托以他罪而中止, 欲去李惺而引權縉, 則自搆啓草, 排衆議而擊之。 其所畜妾, 文川官婢也。 李瑩爲其郡守, 欲刷其婢, 故以私憾而劾之。 嘗刦奪趙侃奴婢, 而反懼其議己, 故汰去翊衛之官, 以箝其口。 如李忠一之無罪, 而以宿怨陷之, 朴乃成之有職, 而以私怒杖之。 此等兇狀, 在人耳目, 其他醜行, 難以悉數。 權縉之喜事浮薄, 固不暇論, 而忘其父讐, 奴事奸魁, 身方被劾, 手寫兇疏, 筆迹昭著, 天監難誣。 是可忍也, 孰不可忍也? 柳熙緖, 素性兇悖, 濟以貪縱, 趨權附勢, 笑罵從他, 反覆交構, 爲鬼爲蜮, 至於政席隨參, 只管出納, 而干預除拜, 略不顧忌, 其心不過奉行汝諄而已。 凡此三人, 結爲心膂, 汝諄之陰謀秘計, 無不與知, 汝諄之虐焰鷙氣, 無不贊成。 臣等請罷, 亦從末減, 而王法不加, 職名猶在, 銀臺淸貫、玉署華銜, 尙付於負罪之人, 此臣等所以瀝血籲呼者也。 聖明之慮其蔓及, 實出於不欲騷擾, 而臣等所論, 亦擧其尤甚者耳。 公議至嚴, 衆情難遏。 臣等不得不言, 而殿下亦不得容貸之也。 請洪汝諄削奪官爵, 門外黜送, 副修撰尹宖, 罷職不敍, 修撰權縉、都承旨柳熙緖, 竝命罷職。" 答曰: "洪汝諄, 已爲罷職。 餘人不可延及之意, 前已言之, 不宜騷擾。 守令等事, 銓曹所爲, 當咎銓曹。 設使洪汝諄親戚, 或所識之人, 若可用者, 則非不可用也。 憲府當初, 洪汝諄, 只請削職, 又從而請門外黜送。 尹宖, 初則只請罷職, 而今又以不敍請之。 其人等所啓後, 又加作罪乎? 漸加等其罪, 是何意也?"
地名: 砥平 (京畿道, 縣（監）)
年: 1728.0

○庭鞫。 問辛孝祖, 供: "觀奎輩有魁首大將, 砥平
              南壽彦, 乃觀奎妹夫, 觀奎與壽彦, 爲舟師大將, 聚驪江所泊船隻, 御駕若幸南漢, 則爲衝破之計, 其言藉藉。 井邑縣監睦重衡, 有謀逆之意, 其繼子兒名光遠, 在驪州, 其生父, 卽睦天齊, 與平兵李思晟, 爛熳相議, 賊變出後, 光遠聞其父爲湖南賊大將而上來, 下去井邑, 中道還來。 壽彦之事, 臣聞之於胤祖子景龜。 三月十三日, 臣暮往胤祖家, 冊上有如手指大片紙, 拆封而不糊, 復合其封上, 書木香二錢。 臣開見, 則非木香, 乃松明枝一介, 心以爲怪。 復詳看裹書紙, 則明是觀奎筆跡, 初行曰: ‘竹根欲爲採送, 而日暮未果, 明當採送。 昨聞嶺奇淸與嶺事, 期於必成, 俄見砥書, 期信未能的知, 可鬱。 此札送于廣州
              任生處, 以探期信如何?’ 云云, 不書姓名。 期信云者, 其後思之, 期者, 似是日期, 信者, 似是信地也。 其傍又有堅封書一度, 書面曰: ‘靑田
              趙進士候狀, 廣津
              任生員旅所入納, 臣未及開見, 而主人出來, 故佯若不見而退坐。 此雖非南壽彦之文跡, 而俄見砥書云者, 可知壽彦之書抵觀奎也。 十四日曉, 光遠率其奴三名, 與其生父天齊, 入後浦里中胤祖家, 而臣適到胤祖家。 臣初豈知光遠作行之由? 怪問其早動, 則光遠父子, 哂而不答, 臣累度强問之, 則景龜在傍, 謂臣曰: ‘隱諱於叔無益, 吾當言之。 井邑縣監, 爲湖南賊大將上來, 與平兵約會。"
地名: 砥平 (京畿道, 縣（監）)
年: 1745.0

○上引見大臣、備堂。 左議政宋寅明以京畿審理使趙明履別單進, 上曰: "趙明履頃以良役事有所陳, 而予意則結役事, 亦恐同歸於靑苗之害矣。 戶布則大同之役, 而秋判至以麗末衰季事爲言, 此甚斥之論也。 麗以恭愍而衰, 豈由戶布乎? 卽今第一義無如擇守令, 三百六十州若皆得人, 則民力自可紓矣。" 刑曹判書李宗城曰: "雖美法良政, 自上先立紀綱, 然後可行矣。" 左議政宋寅明曰: "張橫渠井田之制甚好。 若於峽邑數三處, 擇送人才而先試之, 隣邑爭來取法, 則自可不令而行矣。" 上曰: "良役、結役, 優劣何如?" 寅明曰: "結布法最爲近古, 但豪富之家不願矣。" 又曰: "審理使所陳各弊中, 利川等十邑陳田徵稅爲尤甚, 請待秋行量之意, 預先嚴飭。 漕船下江時, 楊根、驪州沿民, 以掘灘之役, 至於廢農, 站船添載, 宜加申禁。 陽城、坡州等四邑奴婢甚少, 無以接待使客, 宜以他邑寺奴婢, 參量劃給。 良丁之投屬歇役, 爲弊最甚, 砥平守禦屯牙兵保及忠順衛冒屬者, 依當初私賤換定之令, 竝宜査正。 順天稅、大同所載船, 至南陽敗船, 監色、沙格等十三名, 八朔嚴囚, 養獄無人。 雖未準年限, 別遣審理, 旣出欽恤之意, 宜還送原籍官交河。 拯米舊逋最久一年條, 亦宜蕩減。" 竝允之。 湖南審理使趙榮國復命, 宗城進湖南獄案, 上詢議大臣, 分輕重裁決。 榮國曰: "茂長罪人林昌浩等三人, 交通賊夢情迹可疑, 而月例三推, 事極失當, 宜令道臣, 嚴査更聞。" 許之。 榮國曰: "各邑束伍, 全不成樣, 緩急所恃, 莫如山行砲手。 雖以丙子事言之, 柳琳、金化之戰, 專賴淸州三百山行砲手之力, 則此其爲精兵可知。 通計一道其數亦不少, 査正廳成冊中, 列邑山尺一竝載錄, 俾勿侵役, 以示團束之意焉。" 又曰: "各司奴婢, 雖有眞箇逃故, 該司不卽許頉, 年百歲者尙載收貢之案, 年年侵徵, 害及隣族, 此豈王政之所可忍者乎? 案年六十而明白物故, 有公文可據者, 一竝減貢宜矣。" 上竝令廟堂稟處。 又問雲峰縣利害果詳察, 而巴嶺亦何如? 榮國曰: "四面高絶, 而嶺有三路, 俯見咸陽三十里, 如臨井水, 其險無比。 一新則在智異山之側, 而巴嶺據其上, 前朝曾置判官, 臣意則合置營將於一新。 一新自古地廣俗悍, 詐僞滋甚, 戊申以後凶逆數起, 別設一鎭, 則可以鎭惡俗而備不虞。 自古議者, ‘於雲峰宜置營將, 南原置兵使, 而尙未變通, 只置營將於雲峰’ 云矣。" 上曰: "湖南無他弊耶?" 榮國曰: "各邑貿易, 徵於吏胥, 故吏窮甚於民窮" 副提學元景夏曰: "湖南巨弊, 莫如田政, 而田政紊亂, 專由於隱結之多入土豪, 故吏民不堪白徵之弊矣。" 上曰: "不可不一番釐正矣。" 校理申暐, 請令嶺營刊行故相臣趙翼所著《朱書要類》, 上可之。 寅明以其祖光淵褒贈稱謝, 仍言: "臣祖曾以先正臣朴世采疏, 薦擬刑判, 臣之蕩平實由家學, 而如趙文命兄弟金若魯兄弟, 亦皆先正之淵源也。" 景夏曰: "先正卽臣高祖斗樞之壻, 而破朋黨三字, 卽臣家庭之論也。" 上曰: "頃於趙徵之獄, 罪人口招, 言必稱赤憎蕩平。 蕩平, 本是五皇極語, 而今成童謠。 卿等亦以爲家學耶?" 二人默然無以應。
地名: 砥平 (京畿道, 縣（監）)
年: 1788.0

○壯勇營, 進《新定鄕軍節目》。
                【節目。 畿甸峽民難支之弊, 有二。 一, 則春間之獵雉也。 貢人輩爲備夏月日供之雉, 受出畿營及饔院公文, 發遣獵雉之軍, 而載率妻子, 出沒村閭, 憑藉討索, 偸竊奪掠, 一番輕過, 如値災荒。 惟我聖上, 深軫此民隱, 貢物獵雉之軍, 特命革罷, 夏月供上之雉, 仍令代封, 而至於臘猪一事, 京而軍門, 外而畿邑, 必也趁臘前十日封進, 而行獵之地, 必於東之砥、楊、加, 西之湍、麻、積等地, 故行獵之軍, 必發山峽居民, 名之曰獵猪驅軍, 而俱是農民, 方當糴逋幷納之際, 又被勞筋之苦。 乃使吏隷火督, 妻子替囚。 甚至環一山而遍行, 積屢旬而窮搜, 蕩析家産, 輾轉流離, 一年二年, 十室九空, 其爲弊, 殆有甚於雉軍。 故昨冬特命道臣, 分付各該邑, 優給驅軍糧資, 使之行獵, 仍令畿營, 自明年爲始, 本道臘猪, 以雉代封。 外此, 京軍門行獵驅軍, 使之劃卽革弊。 蓋此守禦廳屯牙兵, 不過是納米之軍, 視他軍伍, 不啻輕歇, 而況其三司十五哨中, 中哨、三哨, 則中廢而復設, 亦可知其無甚關係。 訓局步軍移屬中部於禁營, 兵曹騎兵移屬幾當於精抄廳, 此古例之可以傍援者。 且其該屯距山最近, 以此民而作此軍, 食此土而應此役, 一以替峽民冬行獵之弊, 一以寓古人兵寓農之意。 守禦屯牙兵三哨換定驅軍, 該廳屯田以餉屯相換, 而牙兵身米及屯稅不足者, 竝令給代。 給代數爻, 開錄于左。 一, 守禦廳十五屯牙兵, 每哨減額二十五名, 作爲本營左、右、後三哨。 蓋此守屯, 或在關東, 或在湖西, 以畿內言之, 本營設屯在於四邑, 而砥平一邑外其餘三邑, 元無屯牙兵名色, 故屯田從便設置, 軍兵推移換定。 廣州則三屯所減屯牙兵, 合爲七十五名, 而俱是奴軍。 且此該邑守禦廳所管軍校外, 無他名色, 實難換代。 上項七十五名, 則以利川所在該廳右部牙兵移額後, 存減之數, 成出冊子, 該廳及畿營, 依此擧行。 一, 今此軍兵三哨內, 一百五十四名砥平, 五十名楊根, 五十名加平, 一百二十七名坡州, 合爲作哨, 被抄軍丁, 則無論其郡保與閑丁, 皆以守禦屯牙兵減額者, 依數換定。 一, 守禦廳以一百二十五名爲一哨, 本營以一百二十七名爲一哨, 故每哨不足, 合爲六名。 以砥平、坡州各二名, 楊根、加平各一名, 以巡營旗手保等歇役, 從便充數。 一, 祝靈山驅軍, 則山之北, 以楊根軍五十名, 砥平
                  山北里軍二十七名, 通融排日, 山之南, 砥平北面軍一哨, 專當擧行。 一, 屯兵, 係是驅軍, 身米、烟役特爲蠲減, 上番則每年一哨, 至月初一日爲始入番, 翌年正月初一日下番, 歲以爲常, 輪回擧行。 一, 屯田土, 則砥平所在守禦廳移屬田土, 除陳荒外, 旱田爲七十結四十五負四朿, 水田爲二十二結九十二負二朿, 該廳收稅時, 每負捧各穀一斗五升, 故民不願耕。 自今每負定以一斗, 則租爲一百五十二石零, 田各穀爲四百六十九石零, 本廳買得賭地租爲十五石零, 本縣北面所在戊戌年戶曹還出稅移屬田土, 除陳荒外, 實田土十一結八十九負四朿, 租二百四十七石零, 依準折六斗作米, 爲九十八石零。 田各穀四百六十九石零內, 九石四斗本色上納, 其餘作錢, 則假令爲六百九十兩零, 合下倉柴場稅錢及山直身錢, 可爲九百三十六兩零。 楊根所在訓鍊都監移屬柴場稅錢、本官移屬火稅錢合四百五十七兩零, 加平郡移屬各樣柴場火田代錢二百四十一兩, 冒耕田土稅條代錢二百二十八兩零, 坊洞冒耕火田減稅中移屬者及戶曹移屬自首加耕田土代錢, 合一百三十八兩零。 以上錢穀, 各自該邑收捧, 趁歲前, 上納本營, 以爲上番軍糧料及資保錢。 一, 祝靈山東西, 皆大村, 或火或斧, 易致赭濯。 所居軍兵中, 各定山直一名, 禁火禁伐, 每年交遞。 龍門山四面, 皆可獵之處, 近處所居軍兵中, 各定山直一名, 禁養。 一, 砥平所在內需司柴場, 今已移屬, 柴場山直二十名, 仍差擧行。 楊根、加平所在柴場, 亦爲定山直禁養。 一, 砥平、加平所在移屬田土免稅減總者, 自該邑修成冊, 報巡營, 粘移戶曹憑考。 一, 長湍、麻田、積城等邑行獵之處, 宜有置軍之擧, 而三邑境內, 旣無可合屯田, 就其傍近坡州設屯置軍, 外軍三哨內, 二哨東峽三邑, 一哨坡州東西抄定, 今已團束, 而坡州
                  雲泉面防營屯田土, 實數爲三十結五十四負六朿, 移屬本營, 量宜定摠。 一, 方山一岡絃巖一洞守護禁養, 依前擧行, 如有犯斫者, 本官照律重勘。 一, 京外五哨哨官, 以有薦出身三人, 無薦出身二人, 自本營另擇擬望, 而京鄕窠間, 二年輪差擧行。】